  Виталий Пронин Та нуналъёсы Кияса ёросысь Карамас-Пельга гуртын «Тэ-тэ» симпозиум ортчиз. Коми, Марий Эл, Татарстан, Удмурт Элкунъёсысь, Коми-Пермяк, Пенза улосвылысь, Финляндиысь этнофутуристъёс аспӧртэмлыко суредъёс, вырон-дауртонъёс, видео-артъёс кылдытӥзы. Этнофутуризмлы сӥзем симпозиумъёс арысь аре пӧртэм гуртъёсын ортчо. Таяз арын Россиысь но Финляндиысь куноосты Уддяди музъем пумитаз. 12 нунал ӵоже суредаськисьёс, театрын шудӥсьёс гуртэн тодматскизы, видео-артъёс лэсьтылӥзы, суредаськизы. Улӥзы соос Уддядиысь удмурт лулчеберетъя «Анкан» юртын.Клуб азе трос калык люкаськиз. Соос пӧлын арлыдоос но, пиналъёс но, лыктэм куноос но. Ваньзылы тунсыко: мар 12 нунал ӵоже Уддяди гуртын этнофутуристъёс дауртӥзы. Таяз арын симпозиум 7-сэ ортче ни. Соин ик тросэз татчы вуэмъёс тодо ни, мар со сыӵе этнофутуризм, кыӵе суредъёс пӧрмытэ Кучыран Юри (Юрий Лобанов) но мар возьмато Жон-Жон Сандырлэн видео-артъёсыз.Но мар со сыӵе этнофутуризм? Этнофутуризм со вашкала но туала улонъёсты герӟась чеберлыко амал. Та ӧр вордӥськиз 25 ар талэсь азьло эстон литератураын. Туала дыре но ӵемгес пумиськылэ фин-угор искусствоын. Мукет калыкъёс этнофутуризмен выро ке но, соос пӧлын та сокем уг азинскы. Нош фин-угоръёс азьвыл инкуазьлы оскизы. Соин этнофутуристъёс ужъёсазы инкуазь арбериосты куто: сюез, пуэз, будосъёсты, етӥн басмаез, кулэм пудо-животъёслэсь лыоссэс. Солэн выжыяз - яратон. Этнофутуризмын йыркуръяськон ӧвӧл, шуо артистъёс - искусствоен вырисьёс.- Али, пичи калыкъёс бадӟымъёсыз пӧлын медаз ыше шуыса, асьсэлэсь кулэлыксэ валаны туртто, - шуэ Уфаысь суредаськись Ринат Миннебаев. - Соин сэрен соос аспӧртэмлыко дунне кылдыто, кытын соос асьсэды утчаны выро. Одӥгез со инты - искусство.Котькуд суредаськись, симпозиуме вуыса, кушем ним басьтэ. Озьы Кудымкарысь Полина Рычкова Зарниа Инь луиз. Коми-пермяк кылысь со Зарни Кышномурт шуыса берыктӥське. Выль нимъёс котькуд артистлэсь пуш дуннезэ но калыкысь потэмзэ возьмато.Клуб азьын ик Финляндиысь вуэм нылъёс «дауртон-выронъёсазы» зымизы. Соос киосынызы, мугорынызы, пыдъёсынызы олокызьы но вырто. Котькудӥзлэн йыраз аслаз малпанэз, аслаз крезьгурез. Куд-ог учкисьёслы валантэм но луэ – мар соос отын юнме тэтчало? «Дауртон-выронъёс» концертын азьланьскизы. Кез ёросысь Валерий Савин вылаз тӧдьы костюм, ымныраз басмалэсь пуйы дӥсяз но чипчирган шудэмъя сцена вылын тэтчаны кутскиз. Финляндиысь нылъёс нырысь со шоры учкизы но соин ӵош «дауртыны-вырыны» кутскизы. Воргорон ымнырысьтыз пуйызэ кыскиз, вылысьтыз тӧдьы дӥсьсэ куштӥз но сьӧд луллы пӧрмиз. Учкисьёс сцена шоры паймыса учкизы. Кӧня ке улыса калык пӧлы шаманъёс васькизы но дымбыразы чугун плитаязы коканы кутскизы. Дымбырысь но плитаысь потэм тулкымъёс мугортӥ юзыр-кезьыр луыса кошкизы.Озьы ик этнофутуристъёс татын лэсьтэм «Кыза узы» но «Тӧлвуко» видео-артъёссэс адӟытӥзы. Тӧлвукоен видео пуктэм бере, Уддядиослы шумпотон ивор вуиз, Тӧлвукоез, пе, выльдозы, сисьмыны уз сётэ.Калыкез шулдыртӥзы Вавож ёросысь «Бӧляк» но Ува ёросысь «Зарни сяська» ансамбльёс. Уддядиысь «Инвожо» ансамбль удмурт шудонъёсты, кышноослэсь ӝытъёсы черсыса пуконъёссэс возьматӥзы.12 нунал ӵоже Россиысь но Финляндиысь лыктэм куноос гурт калыкен эшъяськизы. Ӝакыапай, Уддядиысь песянай, концертысь бӧрдыса сямен кошкиз, мӧзмо ук ни, пе, табере.Вуоно арын этнофутуризмлы сӥзем симпозиум Финляндиын ортчоз.Мария Векшина Теги: калыккуспофестиваль Уддяди этнофутуризм  